Şahnaz Haşımova

Şahnaz Həsən qızı Haşımova () — Azərbaycan müğənnisi və xanəndəsi, Azərbaycan Respublikasının Xalq artisti (2000), Azərbaycan Respublikası Prezidentinin fərdi təqaüdçüsü (2016), Gəncə Dövlət Filarmoniyasının direktoru (1997–2016), Gəncə Dövlət Filarmoniyası nəzdində Göygöl Dövlət Mahnı və Rəqs ansamblının solisti (1975-hal hazıradək), Gəncə Musiqi Kollecinin xanəndə müəllimi (2000-hal hazıradək), Yeni Azərbaycan Partiyasının üzvü (1995-hal hazıradək), Yeni Azərbaycan Partiyası Gəncə şəhər təşkilatının siyasi şurasının üzvü, Azərbaycan Ziyalılar Cəmiyyətinin Fəxri üzvü, Azərbaycan Ağsaqqallar Şurasının üzvü, Azərbaycan Mədəniyyət İşçiləri Həmkarlar İttifaqının üzvü

 Həyatı 
Şahnaz Həsən qızı Haşımova 2 iyun 1957-ci ildə Gəncə şəhərində anadan olub. Gəncə şəhər Mir Cəlal Paşayev adına 39 nömrəli tam orta məktəbin rus bölməsini bitirib. 1975–1979-cu ildə Qəmbər Hüseynli adına Gəncə Musiqi Texnikumunun muğam şöbəsində təhsil alıb. 1998–2004-cü ildə Dağıstan Dövlət İdarə Etmə və Biznes İnstitutunun Hüquq fakültəsində Ali təhsil alıb. 1971–1975-ci ildə bədii özfəaliyyət kollektivlərinin solisti "Oxu, tar" festivalının iştirakçısı olmuşdur. 1975–1977-ci ildə "Göy-Göl" xalq çalğı alətləri ansamblının solisti olub. 1977-ci ildən hal hazıradək Gəncə Dövlət Filarmoniyası nəzdində "Göy-Göl" Dövlət Mahnı və Rəqs Ansamblının solistidir. 2000-ci ildən hal-hazıradək Gəncə Musiqi Kollecinin xanəndə müəllimidir. 23 yanvar 1997-ci ildən 22 oktyabr 1997-ci ilə qədər Gəncə Dövlət Filarmoniyası nəzdində Göy-Göl Dövlət Mahnı və Rəqs Ansamblının direktoru vəzifəsində çalışıb. 22 oktyabr 1997-ci ildən 01 dekabr 2016-cı ilə qədər Fikrət Əmirov adına Gəncə Dövlət Filarmoniyasının direktoru vəzifəsində çalışıb. Eyni zamanda Gəncə Dövlət Filarmoniyasında Yeni Azərbaycan Partiyasının ərazi təşkilatının sədri vəzifəsində çalışıb.

Yeni Azərbaycan Partiyasının, Yeni Azərbaycan Partiyası Gəncə şəhər təşkilatının siyasi şurasının, Azərbaycan Ağsaqqallar Şurasının, Azərbaycan Mədəniyyət İşçiləri Həmkarlar İttifaqının, Azərbaycan Ziyalılar Cəmiyyətinin Fəxri üzvüdür.

Şahnaz Haşımovanın Azərbaycan Televiziyası və Radiosunun "Qızıl Fondu"nda 100 dən çox lent yazıları qorunur və saxlanılır.

Repertuarına xalq mahnıları ("Uca dağlar", "Qaragilə", "Şuşanın dağları", "Sarı bülbül", "Gülə gülə" və s.), Ritmik muğamlar (Kəsmə şikəstə, Qarabağ şikəstəsi, Simayi şəms,). Muğamlar (Mirzə Hüseyn segahı, Kürdü Şahnaz, Mahur hindi, Qatar, Bayatı kürd və s.), Azərbaycan bəstəkarlarının mahnıları, həmçinin türk, fars, tacik, əfqan, ərəb və s. xalqların mahnıları daxildir.

"Mən dərdimi mahnılara danışdım" (2003), "Vətən sən güman yerimsən" (2016), "Qar dənələri" (2023) adlı kitabların müəllifidir.

Şahnaz Haşımovanın respublikanın hüdudlarından çox-çox uzaqlarda milli musiqimizin, muğamatımızın tanınmasında, təbliğində xüsusi xidmətləri vardır. Bir çox xarici ölkələrdə dəfələrlə Azərbaycan musiqisinin əsl təbliğatçısı olmuş, yetişdirdiyi gənc müğənnilərlə Azərbaycanda və xarici ölkələrdə Azərbaycan musiqisini layiqincə təmsil etmişdir.

Ş. Haşımova Gəncə şəhərinin ictimai-siyasi həyatında fəal iştirak etməklə yanaşı, Gəncə Dövlət Filarmoniyasının "Göy-Göl" Dövlət Mahnı və Rəqs Ansamblı, Xalq Çalğı Alətləri Orkestri və Dövlət Kamera Orkestrinin konsertlərinə bədii rəhbərlik və təşkilatçılıq edir. Gəncə Dövlət Filarmoniyasının musiqi kollektivlərinin cəbhə bölgələrində, əsgərlər qarşısında, qaçqın və köçkünlər qarşısında dəfələrlə çıxışlarını təşkil etmiş, özü ifa etdiyi vətənpərvərlik mahnıları ilə onlarda yüksək əfvali-ruhiyyə yaradaraq, respublika Prezidentinin apardığı daxili və xarici siyasətin dəstəkləyicisi və təbliğatçısı olmuşdur. O, F. Əmirov adına Gəncə Dövlət Filarmoniyasına bacarıqla rəhbərlik edib.

Azərbaycan Respublikasının Xalq Artisti Şahnaz Haşımova özünün yüksək səhnə mədəniyyəti, savadı, özünəməxsus ifa tərzi, şirin və məlahətli səsi, bir sıra gözəl insani keyfiyyətləri ilə çalışdığı kollektivin və xalqın sevimlisinə çevrilmişdir.

 Təltifləri 
Şahnaz Haşımova Azərbaycan mədəniyyətinin inkişafında xidmətlərinə görə 

17 may 1989-cu ildə "Azərbaycan SSR əməkdar artisti" fəxri adına

28 oktyabr 2000-ci ildə "Azərbaycan Respublikasının xalq artisti" fəxri adlarına layiq görülmüşdür. 

2002-ci ildən
2015-ci ilə qədər Azərbaycan Respublikası Prezidentinin Mükafatına layiq görülmüşdür. 

6 may 2016-cı ildə Azərbaycan Respublikası Prezidentinin fərdi təqaüdünə layiq görülmüşdür. 

Dəfələrlə Fəxri fərmanlarla təltif edilmişdir

 Şəxsi həyat 
Kamança ifaçısı, Azərbaycan Respublikasının əməkdar artisti, Eldar Abdullayevin həyat yoldaşıdır.

Müğənni, Azərbaycan Respublikasının əməkdar artisti Aybəniz Haşımovanın bacısıdır.

Ailəlidir, 2 oğlu, 6 nəvəsi var.

 İstinadlar 

Kateqoriya:Azərbaycanın qadın müğənniləri
Kateqoriya:1957-ci ildə doğulanlar
Kateqoriya:Gəncədə doğulanlar
Kateqoriya:Azərbaycan Respublikası Prezidentinin fərdi təqaüdçüləri
Kateqoriya:Gəncə Dövlət Filarmoniyasının direktorları
Kateqoriya:Azərbaycan xanəndələri
Kateqoriya:XX əsr müğənniləri
Kateqoriya:XXI əsr müğənniləri
Kateqoriya:Azərbaycan musiqi pedaqoqları